
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 09 octombrie 2019
Nr.4C-11/249
RAPORT 
asupra propunerii legislative pentru modificarea şi completarea Legii Educaţiei Naţionale nr.1/2011, 

cu modificările şi completările ulterioare
(Plx. 365/2019)
1. În baza prevederilor art. 95 din Regulamentul Camerei Deputaţilor, republicat, cu adresa nr.  Plx.365 din 1 octombrie 2019, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii Educaţiei Naţionale nr.1/2011, cu modificările şi completările ulterioare.
Pentru întocmirea raportului, Comisia a analizat avizul favorabil al Comisiei pentru egalitatea de șanse între femei și bărbați, avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr. 837/27.09.2019, Punctul de vedere negativ al Ministerului Educației Naționale.
Propunerea legislativă are ca obiect de reglementare modificarea şi completarea Legii educaţiei naţionale nr.1/2011, cu modificările şi completările ulterioare, în scopul creşterii gradului de siguranţă în mediul şcolar prin abordarea proactivă a provocărilor generate de fenomenul bullying în societate.
      
2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 24 deputaţi, din totalul de 26 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Petru Andea - secretar de stat în cadrul Ministerului Educației Naționale.  

3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 09 octombrie 2019, Comisia a propus, cu 16 voturi pentru respingere și 8 abțineri, respingerea propunerii legislative din următoarele considerente:
- în sistemul de învățământ românesc nu există, în acest moment, cabinete psihologice școlare și nici nu se asigură consiliere psihologică. Se acordă servicii de asistenţă psihopedagogică şi orientare şcolară şi profesională, furnizate prin centrele judeţene de resurse și asistență educațională şi prin cabinetele şcolare de asistenţă psihopedagogică. De asemenea, în unitățile de învățământ nu se normează psihologi școlari, ci profesori în centre și cabinete de asistenţă psihopedagogică (profesori consilieri școlari); 
- conținutul punctului 5 din textul propunerii legislative este cuprins în art. 111 alin. (1) lit. a) a Legii educației naționale nr. 1/2011, cu modificările și completările ulterioare, unde se prevede „finanţarea programelor naţionale ale Ministerului Educaţiei Naționale, aprobate prin hotărâre a Guvernului”;
- măsurile și cheltuielile prin care se poate garanta siguranța copiilor și tinerilor în unitățile de învățământ preuniversitar de la punctul 6 sunt neclare și nu pot fi puse în aplicare. Totodată, textele propuse la punctele 5 și 6 nu sunt corelate, determinând contradicții în reglementare;

- textul inițiativei legislative nu respectă prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, în ceea ce privește coerența, claritatea și precizia actului normativ, utilizarea unui limbaj și stil juridic specific actelor legislative.

